ཕྱི་ལོ་༡༩༥༩ལོར་བོད་དུ་དུས་འགྱུར་བྱུང་རྗེས་ྋགོང་ས་ྋསྐྱབས་མགོན་ཆེན་པོ་མཆོག་གིས་དབུས་པའི་བོད་མི་ཁྲི་ཕྲག་མང་པོ་བཙན་བྱོལ་དུ་ཕེབས་ཏེ།བོད་ཀྱི་ཉེ་རབས་ལོ་རྒྱུས་སུ་རླབས་ཆེན་གྱི་ལེའུ་གསར་པ་ཞིག་དབུ་འབྱེད་བྱས་ཡོད།སྐབས་དེར་བོད་མི་རྣམས་སྐད་དང་གོམས་གཤིས།ས་ཆུ་གནམ་གཤིས།ཕྱི་མིར་འབྲེལ་ལམ་བྱེད་ཕྱོགས་སོགས་གང་ཅིའི་ཐད་དཀའ་ངལ་ཧ་ཅང་ཆེན་པོ་འཕྲད་ཡོད་སྟབས།ྋགོང་ས་མཆོག་ནས་བོད་མིའི་རྩ་དོན་ལ་ཁ་ཚ་དགོས་གཏུགས་སུ་གྱུར་པའི་ཤེས་ཡོན་སློབ་སྦྱོང་གི་བསྟི་གནས་ཁག་གསར་འཛུགས་ཀྱིས་མ་འོངས་པའི་མི་རབས་རྣམས་ཆོས་སྤྱོད་ཞི་བའི་ས་བོན་དུ་འགྱུར་བའི་ཐུགས་རེ་ཆེན་པོས་ཕྱི་ལོ་༡༩༦༠ལོར་མ་སུ་རིར་བོད་མིའི་སློབ་གྲྭ་ཐོག་མར་གསར་འཛུགས་གནང་བ་ནས་བཟུང༌།བཙན་བྱོལ་བོད་མིའི་གཞི་རིམ་ཤེས་ཡོན་སློབ་སྦྱོང་གི་སྒྲིག་འཛུགས་རིམ་འཕེལ་གྱིས་འཛམ་གླིང་ནང་བཙན་བྱོལ་བའི་སྤྱི་ཚོགས་གཞན་ལས་ཁྱད་དུ་འཕགས་པའི་གྲུབ་འབྲས་ཐོབ་ཡོད།སྐབས་དེར་གང་ཅིའི་གནས་སྟངས་འོག་གནས་ཡུལ་རྒྱལ་ཁབ་ཀྱི་ཤེས་ཡོན་ལམ་ལུགས་མ་དཔེར་ལེན་རྒྱུ་ལས་གདམ་ཀ་གཞན་མེད་ཀྱང༌།བོད་མིའི་ངོས་འཛིན་དང་ཁྱད་ནོར་དུ་གྱུར་པའི་སྐད་ཡིག་དང་སྲོལ་རྒྱུན་རིག་གནས་ཀྱི་ནང་དོན་མང་པོ་ཞིག་བསླབ་གཞིའི་ཁོངས་སུ་གསར་འཇུག་དང་རྒྱུན་འཁྱོངས་ཐུབ་པ་བྱུང་ཡོད།